Fashion Exposed samlet denne uka 1500 lokale og internasjonale merkevarer i den australske storbyen Melbourne.

Ifølge nettsida er arrangementet en eksklusiv møteplass for moteindustrien både for inspirasjon, kjøp og salg.

Denne uka ble Kajsa Kvernmo og Kate Brook hedret på motearrangementet med Debut‘s Best Apparel Award for kolleksjonen «Lotta Leaves Home».

Inspirert av natur og barndomsheltinner

Jeg prøver alltid å ha et samisk underlag i det jeg gjør. Kajsa Kvernmo, moteskaper

Moteduoen har tidligere utmerket seg med klær som har natur og reinsdyr, men på Fashion Exposed var det klær med bl.a. hus på som fattet juryens interesse.

– A Part of Me bringer sammen deres gjensidige affinitet for håndlagde teknikker med de mest ettersøkte trender, heter det ifølge fashionjournal.com

Venninnene møttes under tre års studier på Whitehouse Institute i Melbourne, og har under deres merke A Part of Me latt seg inspirere bl.a. Astrid Lindgren-karakterene Pippi Langstrømpe, Ronja og Lotta fra Bråkmaker-gata.

– Navnet kommer av hvordan vi vil folk skal føle seg når de bruker klærne våre, sier de til motebloggen Motebloggen cecylia.com

(Artikkelen fortsetter under bildet)

Håper på internasjonalt gjennombrudd

Kajsa Kvernmo (t.v.) sammen med venninnen Kate Brook ble hedret som nykommere av den australske moteindustrien. Foto: Privat

Debutantprisen består av nesten 20.000 kroner og gratis stand på neste Fashion Exposed.



– Denne prisen betyr veldig mye. Innen tre år håper vi å ha femdoblet antall selgere og å bli internasjonale – Norge inkludert. Vi har solgt ut vår første kolleksjon til seks butikker i Melbourne og Victoria med bl.a. nordnorsk landskap, forteller hun stolt til NRK.

27-åringen har de siste årene oppholdt seg i Melbourne, som regnes for å være motebyen nummer én i Australia. Selv er hun oppvokst i Tromsø og Karasjok, og bevisst på sin samiske bakgrunn.

– Jeg prøver alltid å ha et samisk underlag i det jeg gjør, understreker hus.



PS: Kajsa Kvernmo er søster av artisten Lasse Kvernmo, som snart er plateklar ilag med Guns N’ Roses-gitaristen Richard Fortus .

